Koalicioni i fitores së Presidentit Obama
Presidenti amerikan fitoi një mandat të dytë, kryesisht, falë një pjesëmarrjeje të gjerë në votime të grave, pakicave dhe të rinjve
Presidenti Barak Obama fitoi një mandat të dytë katër vjeçar, kryesisht, falë pjesëmarrjes së lartë në votime të të njëjtave grupe që e ndihmuan të zgjidhej katër vjet më parë - gratë, pakicat dhe të rinjtë. Sipas analistëve Partia Republikane duhet të ndryshojë strategjinë e saj politike, duke iu përshtatur ndryshimeve demografike të vendit. Mbështetësit e Presidentit Obama festuan një mandat të dytë në rrugët e Uashingtonit. Koalicioni i larmishëm dhe rinor i votesve që mbështetën presidentin Obama dukej qartë tek të pranishmit që ndoqën natën e zgjedhjeve në këtë lokal të kryeqytetit. Presidenti përfitoi mjaft nga një pjesëmarrje e gjerë e grave, afrikano-amerikanëve, hispanikëve dhe votuesve të rinj, thotë historiani Allan Lichtman. Njerëzit në një grupim elektoral pro zotit Romney në Uashington ishin kryesisht të bardhë dhe të gjithë të zhgënjyer. Zoti Romney fitoi shumicën e votuesve të bardhë në zgjedhje, por pati më pak mbështetje nga gratë, të rinjtë dhe votuesit e pakicave. Këshilltari republikan Ford O'Connell thotë se kjo duhet të ndryshojë. Kur Ronald Reagan fitoi presidencën në vitin 1980, votuesit e bardhë përbënin 85 për qind të elektoratit. Këtë vit ata ishin vetëm 72 përqind e tij. Përveç votuesve të pakicave, republikanët përballen me një sfidë të madhe në rritjen e mbështetjes nga votuesit e rinj, thotë anketuesi Scott Rasmussen. Republikanët ose duhet t’u përshtaten ndryshimeve të demografisë së SHBA-së ose duhet të përgatiten për humbje të tjera, thotë analisti Thomas Mann i Institutit Brookings. Nëse Partia Republikane nuk zgjeron mbështetjen ndaj saj përtej votuesve të bardhë e në moshë, festimet demokrate e të larmishme si këto mund të bëhen rutinë.